На основу Одлуке о усвајању Локалног антикорупцијског плана за општину Бач („Службени лист општине Бач“ број 19/2018), тачке 17.1.2. Локалног антикорупцијског плана за општину Бач („Службени лист општине Бач“ број 19/2018) и члана 2. став 1. алинеја 2. Решења Општинског већа општине Бач о образовању Комисије за избор чланова радног тела за праћење примене Локалног антикорупцијског плана за општину Бач број 020-3-44/2019-II од 21.02.2019. године („Службени лист општине Бач“ број 5/2019), Комисија за избор чланова радног тела за праћење примене Локалног антикорупцијског плана за општину Бач, на седници од 28.03.2019. године, донела је

**П Р А В И Л Н И К**

**О УСЛОВИМА, КРИТЕРИЈУМИМА И МЕРИЛИМА ЗА ИЗБОР ЧЛАНОВА РАДНОГ ТЕЛА ЗА ПРАЋЕЊЕ ПРИМЕНЕ ЛОКАЛНОГ АНТИКОРУПЦИЈСКОГ ПЛАНА ЗА ОПШТИНУ БАЧ**

**Члан 1.**

Правилником о условима, критеријумима и мерилима за избор чланова радног тела за праћење примене Локалног антикорупцијског плана за општину Бач (у даљем тексту: Правилник), уређују се услови, критеријуми, мерила као и поступак расписивања и спровођења јавног конкурса за избор радног тела за праћење примене Локалног антикорупцијског плана за општину Бач (у даљем тексту: ЛАП).

Критеријуми за избор чланова радног тела за праћење примене ЛАП-а за општину Бач представљају инструмент за оцењивање и избор чланова са циљем да се изаберу они који имају грађански и професионални интегритет, потребно знање, али и мотивисаност за рад у овом радном телу.

**Члан 2.**

Општи услови, које мора да испуни сваки кандидат који се пријављује на јавни конкурс, су:

1. да је пунолетан и пословно способан;
2. да има пребивалиште на територији општине Бач;
3. да није осуђиван, односно, да се против њега не води судски поступак за дела која се односе на корупцију;
4. да није радно ангажован у органима општине по било ком основу;
5. да није носилац било које функције у политичкој странци;
6. да није јавни функционер, у смислу одредаба Закона о Агенцији за борбу против корупције;

**Члан 3.**

Ради доказивања да испуњавају опште услове, кандидати уз пријаву треба да доставе следећу документацију:

1. биографију, сачињену у слободној форми;
2. очитану личну карту;
3. потписану изјаву кандидата да се против њега не води судски поступак за дела која се односе на корупцију, односно, да није осуђиван за дела која се односе на корупцију;
4. потписану изјаву да није радно ангажован у органима општине по било ком основу (на одређено или на неодређено време, у форми рада ван радног односа, и др.);
5. потписану изјаву да није носилац било које функције у политичкој странци;
6. потписану изјаву да није јавни функционер, у смислу одредаба Закона о Агенцији за борбу против корупције;

**Члан 4.**

Критеријуми за оцену кандидата су следећи:

* познавање антикорупцијских докумената;
* информисаност о стању, пракси и случајевима у области борбе против корупције;
* лични и професионални интегритет кандидата;
* лична мотивисаност кандидата;

**Члан 5.**

Јавни конкурс за избор чланова радног тела за праћење примене ЛАП-а за општину Бач расписује и спроводи Комисија за избор чланова радног тела (у даљем тексту: Комисија).

Конкурс садржи услове, критеријуме и мерила за избор чланова Радног тела, рок за подношење пријаве, обрасце пријаве и одређивање потребне документације која се прилаже уз пријаву.

Конкурс се објављује на интернет страници општине Бач и преко средстава јавног информисања.

**Члан 6.**

Комисија ће у року од 7 дана од дана истека рока за подношење пријава на јавни конкурс утврдити који подносиоци пријава испуњавају опште услове да буду бирани као чланови радног тела за праћење примене ЛАП-а за општину Бач.

**Члан 7.**

Подносиоцима пријаве који испуњавају опште услове да буду бирани као чланови радног тела за праћење примене ЛАП-а за општину Бач Комисија ће најмање 3 дана раније упутити позив на интервју, ради рангирања кандидата на основу добијених бодова на интервјуу.

Одговори кандидата на интервјуу оцењују се оценом од 1 до 3.

Питања која се кандидатима постављају на интервјуу непосредно су везана за критеријуме утврђене у члану 4. овог Правилника.

**Члан 8.**

Најкасније 15 дана по истеку рока за подношење пријаве на јавни конкурс Комисија ће утврдити коначну ранг листу подносиоца пријава, сабирањем збирова бодова за сваког кандидата.

Коначна ранг листа се објављује на интернет презентацији општине Бач и на огласној табли Општинске управе Бач, и доставља се свим кандидатима.

**Члан 9.**

Кандидати имају право приговора на коначну ранг листу у року од 5 дана од дана објављивања. Приговор се подноси Општинском већу општине Бач.

**Члан 10.**

У року од 10 дана од дана истека рока за подношење приговора на коначну ранг листу Комисија ће образложен предлог ранг листе доставити Скупштини општине Бач на разматрање, ради доношења акта о именовању радног тела.

**Члан 11.**

Овај Правилник ступа на снагу даном доношења и објавиће се на интернет страници општине Бач.

**Председник Комисије**

**Авдо Делић, с.р.**

**Комисија за избор чланова**

**радног тела за праћење**

**примене ЛАП-а за општину Бач**

Број: 020-3-44/2019-II-4

Дана: 28.03.2019.